b'\n_START_ARTICLE_\nRindalisme\n_START_SECTION_\nBaggrund\n_START_PARAGRAPH_\nDen 27. maj 1964 stemte folketingets partier p\xc3\xa5 n\xc3\xa6r De Uafh\xc3\xa6ngige for loven om Statens Kunstfond. Med Statens Kunstfond indf\xc3\xb8rtes et nyt administrativt organ samt en omprioritering og massiv udvidelse af kunstst\xc3\xb8tten, s\xc3\xa5 den kom op p\xc3\xa5 3,5 mio. kr._NEWLINE_Den 29. januar 1965 modtog de f\xc3\xb8rste yngre kunstnere de f\xc3\xb8rste tre\xc3\xa5rige stipendier. Inden for litteraturen var det Klaus Rifbjerg, Thorkild Hansen, Sven Holm, Knud Holst, Ulla Ryum og Jess \xc3\x98rnsbo. Specielt den skattefinansierede statsst\xc3\xb8tte til Rifbjerg vakte forargelse, da han levede livet med dyre biler og rejser. Men ogs\xc3\xa5 Peter Bonn\xc3\xa9n, der p\xc3\xa5 grundlag af sit abstrakte v\xc3\xa6rk Skulptur i 6 dele fra 1965, blev tildelt st\xc3\xb8tte under den nye ordning, vakte postyr._NEWLINE_Under en pressestorm mod den nye kunstst\xc3\xb8ttelov, som tilsyneladende kom helt bag p\xc3\xa5 b\xc3\xa5de politikere, kunstnere og kulturformidlere, form\xc3\xa5ede Peter Rindal og hans st\xc3\xb8tter hurtigt at indsamle omkring 60.000 protestunderskrifter. Protesterne fik dog ikke n\xc3\xa6vnev\xc3\xa6rdig betydning for Statens Kunstfond eller dens administration, hvis budget hurtigt voksede fra kr. 3.500.000 i 1965 til 41.800.000 i 1993 og 73.100.000 i 2005._NEWLINE_I dag bruges rindalisme om modstand mod kunst i almindelighed og moderne kunst, s\xc3\xa6rlig abstrakt billedkunst, i s\xc3\xa6rdeleshed. Og i overf\xc3\xb8rt betydning til andre omr\xc3\xa5der, f.eks. "vidensrindalisme".'